Yannick Simbron

Sindicalista.
Yannick Simbron a l'era nassù a Nantes ai 21 ëd giugn dël 1938 e a l'é mòrt davzin a Nancy, dapress ch'a l'avìa avù n'anfart, ai 15 d'avril dël 2008.
A vint'agn, mach con la maduridà an man, a dventa magìster dë scòla; a amprend ël mësté e as dédica a le masnà an dificoltà.
Ant l'istess temp as angagia al Sindicà nassional dij magìster (SNI) e ant la Gioventura sossialista.
Dël 1970 a intra ant l'ufissi nassional dlë SNI e dël 1974 a na dventa segretari nassional.
Des agn apress a intra a la diression ëd la Federassion dl'educassion nassional (FEN).
Animator dla tendensa sossialista ch'a l'era an magioransa, Simbron a l'é segretari nassional ancarià dla conomìa.
Ai 22 dë stèmber 1987 a dventa segretari general dla FEN; a l'ha dovù chité soe fonsion ai 10 ëd giugn 1991.
Dal 1991 al 1998 a l'é stàit diretor ëd l'ufissi dl'OIT a Paris.

Soa assion sindical
Vnù segretari dla FEN, Simbron a l'ha dlongh amponù soa marca.
Al congress ëd La Rochelle ëd fërvé 1988 a compendia sò programa ant le paròle ciav Travajé an n'àutra manera.
A travers ël proget Na scòla për l'ann 2000, an butandse an contraposission con la minoransa comunista, a fa mostra ëd vorèj gavé la póer al sindicalism e polidé l'imàgin corporativista dla federassion dj'ansegnant.
Ai 5 ëd gené 1990, ansima a Le Monde, as diciara a pro dla costrussion ëd na gran confederassion sindical.
Ancoragià dal PS, ël proget a l'ha 'l but d'argropé an n'istessa organisassion arformista la FEN, la CFDT, FO e j'autònom.
Ij comunista as buto contra e l'istessa FEN a l'é tëbbia.
Al congress ëd Clermont-Ferrand, Simbron a l'é confirmà mach ëd giustëssa e ai 10 ëd giugn 1991 a dev chité soe fonsion.

Simbron, Yannick